钦定古今图书集成/方舆汇编/职方典/第1283卷 > 《湘江宴饯裴二端公赴道州》杜甫
## 钦定古今图书集成/方舆汇编/职方典/第1283卷 > 《湘江宴饯裴二端公赴道州》杜甫

白日照舟师，朱旗散广川。群公饯《南伯》，肃肃秩初筵。
鄙人奉末眷，佩服自早年。义均骨肉地，怀抱罄所宣。
盛名富事业，无取愧高贤。不以丧乱婴，保爱金石坚。
计拙百寮下，气苏君子前。会合苦不久，哀乐本相缠。
交游飒向尽，宿昔浩茫然。促觞激百虑，掩抑泪潺湲。
热云集曛黑，缺月未生天。白团为我破，华烛蟠长烟。
鸹鹖催明星，解袂从此旋。上请减兵甲，下请安井田。
永念病渴老，附书远山巅。